Predkladacia správa

Ministerstvo vnútra Slovenskej republiky predkladá vláde Slovenskej republiky návrh na vyslovenie súhlasu s bezodplatným prevodom vlastníctva nehnuteľného majetku 
vo vlastníctve Slovenskej republiky na základe zákona č. 172/2004 Z. z. o prevode vlastníctva nehnuteľného majetku vo vlastníctve Slovenskej republiky na obec alebo vyšší územný celok v znení neskorších predpisov. 

Predmetom návrhu  sú  stavby  a pozemky  bývalých oddelení hraničnej kontroly 
na štátnej hranici so štátmi, ktoré sú dnes súčasťou Európskej únie a sú v správe štátnych rozpočtových organizácií v zriaďovateľskej pôsobnosti Ministerstva vnútra Slovenskej republiky. Predkladaný návrh zahŕňa budovy s pozemkami  v obciach:  
Vyšná Jablonka, okres Humenné,
Malý Horeš, okres Trebišov, 
 v správe Krajského  riaditeľstva Policajného zboru v Prešove. 

O prebytočný nehnuteľný majetok štátu v ponukovom konaní podľa zákona 
č. 278/1993 Z.z. o správe majetku štátu v znení neskorších predpisov neprejavili záujem žiadne štátne rozpočtové a príspevkové organizácie. Následne bol  tento nehnuteľný majetok štátu predmetom  troch osobitných ponukových konaní, formou inzerátu v dennej tlači. 
V rámci týchto osobitných ponukových konaní bola kúpna cena, ktorá vychádzala 
zo všeobecnej hodnoty majetku podľa znaleckého posudku postupne znížená  o 50 % a nakoniec o 70 %. Všetky tri osobitné ponukové konania boli neúspešné. Neprihlásil sa žiaden záujemca. 

Následne správca predložil ponuku na bezodplatný prevod vlastníctva darovacou zmluvou obciam, na ktorých území sa nehnuteľný majetok nachádza. S prevodmi formou darovacej zmluvy obecné zastupiteľstvá oboch obcí súhlasili. 

Materiál prešiel medzirezortným pripomienkovým konaním. Všetky vznesené pripomienky  boli do materiálu zapracované.

Predkladaný materiál nezakladá nároky na štátny rozpočet a nevyplývajú z neho negatívne dopady na životné prostredie, zamestnanosť ani podnikateľské prostredie a informatizáciu spoločnosti.

Materiál sa predkladá na rokovanie vlády Slovenskej republiky bez rozporov.